越调・凭阑人
作者：姚燧
朝代：元

paragraphs: 博带峨冠年少郎，高髻云鬟窈窕娘。
我文章你艳妆，你一斤咱十六两。
马上墙头瞥见他，眼角眉尖拖逗咱。
论文章他爱咱，睹妖娆咱爱他。
织就回文停玉梭，独守银灯思念他。
梦儿里休呵，觉来时愁越多。
宫髻高盘铺绿云，仙袂轻飘兰麝薰。
粉香罗帕新，未曾淹泪痕。
羞对鸾台梳绿云，两叶春山眉黛颦。
强将脂粉匀，几回填泪痕。
寄与多情王子高，今夜佳期休误了。
等夫人熟睡着，悄声儿窗外敲。
两处相思无计留，君上孤舟妾倚楼。
这些兰叶舟，怎装如许愁。
寄征衣欲寄君衣君不还，不寄君衣君又寒。
寄与不寄间，妾身千万难！。